REGULAMENTUL (CE) NR. 535/2008 AL COMISIEI
din 13 iunie 2008
de stabilire a normelor de aplicare a Regulamentului (CE) nr. 708/2007 al Consiliului privind utilizarea în acvacultură a speciilor exotice și a speciilor absente la nivel local
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 708/2007 al Consiliului din 11 iunie 2007 privind utilizarea în acvacultură a speciilor exotice și a speciilor absente la nivel local (1), în special articolul 23 al treilea paragraf și articolul 24 alineatul (3),
întrucât:
(1)
Regulamentul (CE) nr. 708/2007 stabilește un cadru de reglementare a practicilor în sectorul acvaculturii în privința speciilor exotice și a speciilor absente la nivel local, în vederea evaluării și reducerii la minimum a impactului posibil al acestor specii, precum și al oricăror alte specii conexe care nu sunt vizate, asupra habitatelor acvatice. Printre altele, dispune adoptarea unor norme de punere în aplicare a condițiilor necesare pentru adăugarea de specii în anexa IV la regulamentul în cauză.
(2)
Prin urmare, este necesară instituirea unei proceduri transparente pentru evaluarea cererilor făcute de statele membre cu privire la adăugarea de specii în anexa IV la Regulamentul (CE) nr. 708/2007. În special, este necesară clarificarea și definirea condițiilor prevăzute la articolul 24 alineatul (2) din Regulamentul (CE) nr. 708/2007, precum și identificarea informațiilor pe care statele membre ar trebui să le furnizeze pentru a-și susține cererile de adăugare a unor specii în anexa menționată.
(3)
Pe lângă aceasta, Regulamentul (CE) nr. 708/2007 prevede posibilitatea instituirii unui sistem de informații specific, care să permită statelor membre să facă schimb de informații cuprinse în registrele privind speciile exotice și speciile absente la nivel local în acvacultură.
(4)
Prin urmare, este necesar să se elaboreze standarde informatice comune și un limbaj de comunicare comun care să fie utilizate de statele membre pentru a pune la dispoziția celorlalte state membre o serie minimă de date din registrele naționale privind introducerile și transferurile. Ar trebui stabilite norme pentru sprijinirea armonizării sistemelor de informații care urmează să fie puse în practică de statele membre.
(5)
Măsurile prevăzute de prezentul regulament sunt conforme cu avizul Comitetului pentru pescuit și acvacultură,
ADOPTĂ PREZENTUL REGULAMENT:
Articolul 1
Prezentul regulament stabilește normele de punere în aplicare a condițiilor necesare pentru adăugarea de specii în anexa IV la Regulamentul (CE) nr. 708/2007, precum și normele de instituire a unui sistem de informații specific privind permisele pentru introducerea și transferul de specii exotice și specii absente la nivel local în acvacultură.
Articolul 2
În sensul articolului 24 alineatul (2) din Regulamentul (CE) nr. 708/2007:
(a)
„perioadă lungă de timp (cu relevanță pentru ciclul său de viață)” înseamnă o perioadă minimă de 10 ani după finalizarea a două cicluri de producție;
(b)
„efect advers” înseamnă un caz în care dovezile științifice demonstrează că o specie acvatică, ulterior introducerii într-un anumit stat membru, cauzează, inter alia, o considerabilă:
(i)
degradare a habitatului;
(ii)
concurență cu speciile indigene pentru locul de reproducere;
(iii)
hibridare cu speciile indigene, punând în pericol integritatea speciilor;
(iv)
prădare a populației de specii indigene, ducând la scăderea numărului acestora;
(v)
diminuare a resurselor de hrană indigene;
(vi)
propagare de boli și de noi agenți patogeni în ecosistemele și organismele acvatice sălbatice.
Articolul 3
(1) Statele membre înaintează Comisiei Europene cereri de adăugare a unor specii în lista speciilor care figurează în anexa IV la Regulamentul (CE) nr. 708/2007.
(2) Cererile în cauză se înaintează Comisiei împreună cu o fișă informativă care cuprinde următoarele informații:
(a)
denumirea științifică a speciei;
(b)
repartizarea geografică;
(c)
habitatul și biologia;
(d)
producția din sectorul acvaculturii;
(e)
impactul introducerilor;
(f)
factorii cu potențial de influențare a răspândirii și repartizării;
(g)
coerența cu criteriile prevăzute la articolul 24 alineatul (2) din Regulamentul (CE) nr. 708/2007.
Articolul 4
(1) Statele membre instituie și actualizează un sistem de informații care cuprinde detalii ale tuturor cererilor de permis de introducere a unei specii exotice sau de transfer al unei specii absente la nivel local. Pentru fiecare cerere de permis, statele membre completează o fișă informativă cuprinzând datele indicate în anexa la prezentul regulament, în conformitate cu modelul stabilit în anexa menționată.
(2) Până la 31 decembrie 2009, cel târziu, statele membre creează un site web accesibil prin internet, care să conțină informațiile prevăzute în anexa la prezentul regulament. Site-ul web respectă orientările din „Inițiativa privind accesibilitatea site-urilor web” (Web Accessibility Initiative).
(3) Statele membre aduc la cunoștința Comisiei adresa de internet a site-ului web.
Articolul 5
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Cu toate acestea, articolul 4 se aplică după șase luni de la data intrării în vigoare a prezentului regulament.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 13 iunie 2008.